**8.PIELIKUMS**

Ogres novada pašvaldības domes

30.11.2023. sēdes lēmumam

(protokols Nr.19; 20.)

**Darba uzdevums Uzņēmējdarbības attīstībai nepieciešamo teritoriju tematiskā plānojuma izstrādei**

*Izdots saskaņā ar Ministru kabineta 2014.gada 14.jūlija noteikumu Nr.628 “Noteikumi par pašvaldību teritorijas attīstības plānošanas dokumentiem” 128.punktu*

**Darba uzdevuma saturs**

**1. Tematiskā plānojuma izstrādes nepieciešamības pamatojums, mērķis;**

**2. Tematiskā plānojuma izstrādes uzdevumi;**

**3. Tematiskā plānojuma izstrādē iesaistāmie nozares eksperti;**

**4. Iesaistāmās institūcijas;**

**5. Tematiskā plānojuma saturs;**

**6. Institūciju saraksts, no kurām saņemami nosacījumi tematiskā plānojuma izstrādei un no kurām pieprasāmi atzinumi;**

**7. Plānotie sabiedrības līdzdalības pasākumi.**

**8. Tematiskā plānojuma izstrādes plāns un provizoriskie izpildes termiņi**.

# 1. Tematiskā plānojuma izstrādes nepieciešamības pamatojums, mērķis

Saskaņā ar Pašvaldību likuma 4.panta pirmās daļas 12.punktu viena no pašvaldības autonomajām funkcijām ir sekmēt saimniecisko darbību pašvaldības administratīvajā teritorijā un sniegt tai atbalstu.

Ogres novada ilgtspējīgas attīstības stratēģijas 2022.–2034.gadam[[1]](#footnote-1) (turpmāk – Stratēģija) vīzija paredz nodrošināt infrastruktūru uzņēmējdarbības attīstībai, iedzīvotāju mobilitātei, pakalpojumu pieejamībai un dinamiskai attīstībai. Stratēģijas ceturtais stratēģiskais mērķis ir *Konkurētspējīga uzņēmējdarbības vide* (SM4). Stratēģijas trešā ilgtermiņa horizontālā prioritāte *novada teritorijas līdzsvarotu attīstību sekmējošas rīcības* (IP3) ietver virkni uz uzņēmējdarbības attīstību vērstu rīcību, tostarp: piesaistīt finanšu resursu novadam, īpaši attīstot projektus, kas labvēlīgi ietekmē lauku teritoriju ekonomisko stabilitāti un rada darba vietas; veicināt inovācijas, tādējādi sekmējot ekonomisko attīstību.

Ministru kabineta 2013.gada 30.aprīļa noteikumu Nr.240 “Vispārīgie teritorijas plānošanas, izmantošanas un apbūves noteikumi” (turpmāk – MK noteikumi Nr.240) 15.punkts noteic, ka teritorijas plānojumā nosaka funkcionālās zonas, lai parādītu un nodalītu dažādu teritoriju atšķirīgās funkcijas un pazīmes, kā arī noteiktu atļautos izmantošanas veidus. Atbilstoši MK noteikumu Nr.240 145.punktam teritorijas plānojumā var noteikt minimālos attālumus starp potenciālajiem piesārņojumu radošiem objektiem un dzīvojamo un publisko apbūvi, tūrisma un rekreācijas objektiem.

Stratēģijas izstrādes ietvaros tematisko darba grupu dalībnieki – Ogres novada uzņēmēji – pauduši viedokli, ka Ogres novadā trūkst uzņēmējdarbībai piemēroto teritoriju ar atbilstošo infrastruktūras nodrošinājumu.

Saskaņā ar Teritorijas attīstības plānošanas likuma (turpmāk – TAPL) 1.panta pirmās daļas 5.punktu tematiskais plānojums ir teritorijas attīstības plānošanas dokuments, kurā atbilstoši plānošanas līmenim risināti specifiski jautājumi, kas saistīti ar atsevišķu nozaru attīstību vai specifisku tematu. Atbilstoši TAPL 12.panta pirmajai daļai tematisko plānojumu var izstrādāt vietējā pašvaldība.

Tematiskā plānojuma *izstrādes mērķis* – izveidot uzņēmējdarbībai nepieciešamo teritoriju telpisko struktūru, kas ļautu maksimāli efektīvi izmantot katras atsevišķas teritorijas konkurences priekšrocības, tādējādi sekmējot Ogres novada ekonomisko attīstību un nodrošinot iedzīvotājiem nepieciešamo pakalpojumu nodrošinājumu.

Tematiskais plānojums tiek izstrādāts vienlaicīgi Ogres novada teritorijas plānojuma izstrādes ietvaros *veicamajām izpētēm un 7 pārējo tematisko plānojumu* izstrādi. Tematiskie plānojumi tiks izmantoti Stratēģijā noteikto ilgtermiņa prioritāšu, telpiskās perspektīvas un vadlīniju integrēšanai izstrādes stadijā esošajā Ogres novada teritorijas plānojumā.

# 2. Tematiskā plānojuma izstrādes uzdevumi

* 1. Izvērtēt uzņēmējdarbībai noteikto teritoriju nodrošinājumu Ogres novadā spēkā esošajos teritorijas plānojumos, t.sk. noteikt nepilnvērtīgi izmantotās vai pamestās teritorijas. Klasificēt uzņemējdarbībai noteiktās teritorijas atbilstoši Ministru kabineta 2014.gada 30.aprīļa noteikumu Nr.240 “Vispārīgie teritorijas plānošanas, izmantošanas un apbūves noteikumi” 3.pielikumam “Teritorijas izmantošanas veidu klasifikators” (turpmāk – Klasifikators)
  2. Izvērtēt ražošanas teritoriju ietekmi uz dzīvojamo, publisko apbūvi un rekreācijas teritorijām. Identificēt iespējamās konfliktsituācijas, sniegt priekšlikumus to novēršanai. Veikt Ogres novada iedzīvotāju aptauju (elektroniskajā un papīra formātā) nolūkā noskaidrot ražošanas teritoriju ietekmes uz dzīves kvalitāti vērtējumu.
  3. Veikt Ogres novada uzņēmēju aptauju (elektroniskajā formātā) nolūkā noteikt Ogres novada teritoriālo vienību/to daļu konkurētspējas priekšrocības, uzņemējdarbības attīstībai nepieciešamās teritorijas. Uzņemējdarbībai nepieciešamās teritorijas klasificēt atbilstoši Klasifikatorā noteiktajiem teritorijas izmantošanas veidiem.
  4. Katrai Ogres novada teritoriālajai vienībai/tās daļai noteikt konkurētspējas priekšrocības uzņemējdarbības attīstībā.
  5. Noteikt Pašvaldības kapitālsabiedrību funkciju nodrošināšanai nepieciešamās teritorijas.
  6. Izstrādāt uzņēmējdarbībai nepieciešamo teritoriju izvietošanas kritērijus, ievērojot esošās tehniskās un sociālās infrastruktūras nodrošinājumu un trūkstošo infrastruktūru (jāveic ekonomiski-tehniskais izvērtējums), esošos/attīstāmos saistītos uzņēmumus (arī ārpus Ogres novada administratīvās teritorijas esošos), dabas resursus, potenciālo ietekmi uz esošo/plānoto dzīvojamo un publisko apbūvi, rekreācijai/tūrismam izmantojamos (t.sk. potenciāli izmantojamos) objektus u.c.
  7. Izvērtēt iedzīvotājiem nepieciešamo vietējo pakalpojumu pieejamību, sniegt priekšlikumus.
  8. Sniegt priekšlikumu jaunā teritorijas plānojuma Grafiskajai daļai un Teritorijas izmantošanas un apbūves noteikumiem, t.sk. identificēt un pamatot saglabājamās, attīstāmās un likvidējamās uzņemējdarbības teritorijas.
  9. Tematiskā plānojuma risinājumiem jābūt sasaistītiem ar pārējiem Ogres novada teritorijas plānojuma izstrādes ietvaros izstrādājamajiem tematiskajiem plānojumiem.

# 3. Tematiskā plānojuma izstrādē iesaistāmie nozares eksperti

* 1. Izveidot un koordinēt darba grupu tematiskā plānojuma izstrādei, tās sastāvā iekļaujot:
     1. ekonomistu, telpiskās attīstības plānotāju, vides speciālistu.
     2. Ogres novada pašvaldības Centrālās administrācijas Komunikācijas nodaļas speciālistu sadarbības jautājumos ar uzņēmējiem, Attīstības un plānošanas nodaļas un Ogres novada Būvvaldes speciālistus.
  2. Tematiskā darba grupa tiekas vismaz 2 reizes, pildot šādus uzdevumus:
     1. esošās situācijas analīze, pamatojoties uz veiktajām izpētēm;
     2. nosacījumu izstrāde Ogres novada teritorijas plānojuma Teritorijas izmantošanas un apbūves noteikumiem

# Iesaistāmās institūcijas

* 1. Ogres novada uzņēmēju biedrība;
  2. blakus esošo pašvaldību un Rīgas reģiona uzņēmēju nevalstiskās organizācijas;
  3. Latvijas Investīciju un attīstības aģentūra;
  4. Ekonomikas ministrija;
  5. Latvijas Universitāte, Rīgas Tehniskā universitāte u.c. izglītības un zinātnes institūcijas.

# Tematiskā plānojuma saturs

* 1. Paskaidrojuma raksts;
  2. Grafiskā daļa;
  3. Priekšlikumi teritorijas izmantošanas un apbūves noteikumiem un grafiskajai daļai.

# Institūciju saraksts, no kurām saņemami nosacījumi tematiskā plānojuma izstrādei un no kurām pieprasāmi atzinumi

6.1. Valsts vides dienests;

6.2. Veselības inspekcija.

# 7. Plānotie sabiedrības līdzdalības pasākumi

Tematiskā plānojuma redakcija nododama publiskajai apspriešanai uz 30 dienām, nodrošinot materiālu pieejamību Ogres novada pašvaldības Centrālās administrācijas ēkā un pilsētu un pagastu pārvalžu ēkās, kā arī ievietojot tos pašvaldības tīmekļa vietnē un Teritorijas attīstības plānošanas informācijas sistēmā (TAPIS). Minētajā termiņā sabiedrības viedokļu uzklausīšanai organizējama publiskās apspriešanas sanāksme.

# 8. Tematiskā plānojuma izstrādes plāns un provizoriskie izpildes termiņi

Tematiskais plānojums izstrādājams saskaņā ar Ogres novada pašvaldības domes 2023.gada 30.novembra lēmuma “Par Ogres novada teritorijas plānojuma izstrādes uzsākšanu” 1.pielikuma “Darba uzdevums Ogres novada teritorijas plānojuma izstrādei” 5.punktā noteikto laika grafiku.

1. <https://tapis.gov.lv/tapis/lv/downloads/153036> [↑](#footnote-ref-1)